Fuchsia (operačný systém)

Fuchsia je open-source operačný systém so zabezpečením založenom na schopnostiach vyvinutý spoločnosťou Google. Na rozdiel od predchádzajúcich operačných systémov vyvinutých spoločnosťou Google, ako sú Chrome OS a Android, ktoré sú založené na jadre Linuxu, je operačný systém Fuchsia založený na novom jadre s názvom Zircon. Google Fuchsia bol prvýkrát zverejnený, keď sa projekt objavil na git úložisku v auguste 2016 bez akéhokoľvek oficiálneho predstavenia. Po rokoch vývoja bol Fuchsia oficiálne publikovaný ako operačný systém pre prvú generáciu zariadení Google Nest Hub a nahradil pôvodný operačný systém Cast OS.

Etymológia 
Názov „Fuchsia“ je odkazom na farbu fuchsia, ktorá je kombináciou ružovej a fialovej farby.

História 
V auguste 2016 médiá informovali o príspevku s kódom zverejnenom na platforme GitHub, ktorý poukázal na to, že firma Google vyvíja nový operačný systém s názvom Fuchsia. Firma Google nezverejnila žiadne oficiálne oznámenie, ale kontrolou kódu sa zistilo, že operačný systém Fuchsia je schopný bežať na rôznych zariadeniach, vrátane systémov „dash infotainment“ pre automobily, vstavaných zariadení, ako sú semafory, digitálne hodinky, smartfóny, tablety a počítače. Zdrojový kód operačného systému Fuchsia sa líši od operačných systémov Android a Chrome OS tým, že je založený na jadre Zircon (predtým nazývanom Magenta) a nie na jadre Linuxu.

V máji 2017, technologické médium Ars Technica napísalo článok o novom používateľskom rozhraní operačného systému Fuchsia, inovácie z rozhrania príkazového riadka pri prvom zverejnení operačného systému v auguste 2016, spolu s vývojárom, ktorý napísal, že Fuchsia „nie je hračka, nie je to 20% projekt, nie je to len skúšobný projekt, o ktorý sa nemusíme zaujímať“. Viaceré technologické médiá písali o zdanlivo úzkych väzbách projektu na operačný systém Android, pričom niektorí špekulovali, že operačný systém Fuchsia by mohol byť snahou o „znovuvytvorenie“ alebo nahradenie operačného systému Android spôsobom, ktorý by vyriešil problémy s platformou Android.

V januári 2018 Google zverejnil návod, ako spustiť operačný systém Fuchsia na zariadeniach Pixelbook. Funkčnosť tohoto systému potvrdilo aj médium Ars Technica.

Zariadenie, ktoré používa operačný systém Fuchsia bolo pridané do ekosystému platformy Android v januári 2019 prostredníctvom projektu Android Open Source Project (AOSP). Google hovoril o operačnom systéme Fuchsia na konferencii Google I/O 2019. Hiroshi Lockheimer, senior viceprezident pre platformy Chrome a Android, opísal operačný systém Fuchsia ako jeden z experimentov firmy Google so zámeraním na vyskúšanie nových konceptov operačných systémov.

Dňa 1. júla 2019 firma Google predstavila oficiálnu webovú stránku vyvýjaného projektu poskytujúcu zdrojový kód a dokumentáciu operačného systému. Približne o rok a pol neskôr, 8. decembra 2020, Google oznámil, že „rozširuje open-source model operačného systému Fuchsia“ vrátane zverejnenia zoznamov adries, zavedenia modelu riadenia, zverejnenia plánu vývoja a oznámil, že projekt bude používať verejný sledovač problémov v zdrojovom kóde.

V máji 2021 zamestnanci spoločnosti Google potvrdili, že firma po prvýkrát nasadila operačný systém Fuchsia na spotrebiteľský trh v rámci softvérovej aktualizácie zariadení Google Home Hub prvej generácie, ktorá nahrádza existujúci softvér týchto zariadení založený na technológii Chromecast. Aktualizácia neobsahuje žiadne zmeny funkčnosti alebo používateľského rozhrania zariadenia, ktoré by sa týkali používateľov. Po úvodnej vlne aktualizácií demo zariadení bola aktualizácia v auguste 2021 sprístupnená pre všetky zariadenia Nest Hub.

Prehľad 
Projekt na platforme GitHub poukázal na fakt, že operačný systém Fuchsia funguje na viacerých platformách, od vstavaných systémov po smartfóny, tablety a osobné počítače. V máji 2017 operačný systém Fuchsia dostal aktualizáciu, ktorá pridala grafické používateľské rozhranie. Vývojár napísal, že projekt nie je „mŕtvy“, čo vyvolalo v médiách špekulácie o zámeroch spoločnosti Google s operačným systémom vrátane možnosti nahradenia existujúceho operačného systému Android. Dňa 1. júla 2019 Google predstavil domovskú stránku projektu, fuchsia.dev, ktorá poskytuje zdrojový kód a dokumentáciu pre nový operačný systém.

Používateľské rozhranie a aplikácie pre operačný systém Fuchsia sú napísané pomocou nástroja Flutter, súpravy na vývoj softvéru, ktorá umožňuje cross-platform vývoj softvéru pre rozdielne platformy, ktoré používajú operačný systém Fuchsia, Android a iOS. Pomocou nástroja Flutter sa vytvárajú aplikácie založené na programovacom jazyku Dart. Tento nástroj umožňuje vytvárať aplikácie s vysokovýkonnou grafikou, ktorej obnovovacia frekvencia je 120 snímkov za sekundu. Fuchsia tiež disponuje grafickým vykresľovacím enginom založeným na technológii Vulkan s názvom Escher, so špecifickou podporou pre „Volumetrické mäkké tiene“, prvok, o ktorom Ars Technica napísala, „zdá sa, že je vytvorený na mieru tak, aby dokázal vykresľovať používateľské rozhranie podľa štandardov dizajnu Material Design od spoločnosti Google“.

Vďaka vývojovej súprave Flutter, ktorá umožňuje cross-platform vývoj softvéru, môžu používatelia inštalovať časti operačného systému Fuchsia na zariadenia so systémom Android.

V roku 2017 médium Ars Technica poznamenalo, že aj keď používatelia mohli testovať operačný systém Fuchsia, nič „nefunguje“, pretože „je to celé množstvo skúšobných rozhraní, ktoré nič nerobia“. Našli viacero podobností medzi rozhraním operačného systému Fuchsia a rozhraním operačného systému Android, vrátane obrazovky Nedávne aplikácie, ponuky Nastavenia a rozdelenej obrazovky na používanie viacerých aplikácií súčasne. V recenzii z roku 2018 boli experti spoločnosti Ars Technica ohromení pokrokom a poznamenali, že technológia fungovala a boli obzvlášť spokojní s hardvérovou podporou. Jedným z pozitívnych prekvapení bola podpora viacerých ukazovateľov myši.

Plánuje sa špeciálna verzia nástroja Android Runtime for Fuchsia, ktorý bude spúšťať aplikácie zo súboru FAR. Tento súbor bude ekvivalentom súboru Android APK.

Kernel 
Operačný systém Fuchsia je založený na novom jadre s prenosom správ s názvom Zircon, nazvanom podľa minerálu zirkón. Kódová základňa jadra Zircon bola odvodená od jadra Little Kernel (LK), jadra pre vstavané zariadenia, zamerané na použitie s nízkymi nárokmi na zdroje, ktoré sa má použiť v širokej škále zariadení. LK vyvinul Travis Geiselbrecht, ktorý bol tiež spoluautorom jadra NewOS používaného operačným systémom Haiku.

Jadro Zirkon je napísané prevažne v programovacom jazyku C++, niektoré časti sú napísané jazyku symbolických inštrukcií. Skladá sa z jadra s malou sadou používateľských služieb, ovládačov a knižníc, ktoré sú všetky potrebné na úspešné spustenie systému, komunikáciu s hardvérom a načítanie používateľských procesov. Súčasné funkcie zahŕňajú prácu s vláknami, virtuálnu pamäť, vzájomnú komunikáciu procesov a čakanie na zmeny v stave objektov.

Je silne inšpirovaný unixovými jadrami, ale značne sa líši. Napríklad nepodporuje Unixové signály, ale zahŕňa programovanie riadené udalosťami a vzor pozorovateľa. Väčšina systémových volaní neblokuje hlavné vlákno. Na rozdiel od štandardných unixových systémov sú zdroje reprezentované ako objekty, než ako súbory.

Referencie

Externé odkazy

Zdroj 

Softvér vo vývoji
Softvér firmy Google
Softvér pod licenciou MIT
Vstavané operačné systémy